“เรฟลอน” ยื่นล้มละลาย หลังหนี้สูง เซ่น “โควิด” กดยอดขายวูบ
“เรฟลอน” แบรนด์เครื่องสำอางชั้นนำยื่นศาลขอพิทักษ์ทรัพย์ หลังมีหนี้สูงเกินควบคุม รวมถึงยอดขายที่ลดลงต่อเนื่องหลายปี
“เรฟลอน” แบรนด์เครื่องสำอางชั้นนำยื่นศาลขอพิทักษ์ทรัพย์ หลังมีหนี้สูงเกินควบคุม รวมถึงยอดขายที่ลดลงต่อเนื่องหลายปี
16 มิ.ย. 2565

บริษัทเครื่องสำอางยักษ์ใหญ่ เรฟลอน อิงค์ (Revlon Inc.) บริษัทเครื่องสำอางยักษ์ใหญ่ ซึ่งมีประวัติยาวนานถึง 90 ปี ได้ยื่นคำร้องต่อศาลเพื่อขอการพิทักษ์ทรัพย์ตามมาตรา 11 ของกฎหมายล้มละลายแห่งสหรัฐ เนื่องจากบริษัทมีหนี้สินสูงเกินที่จะควบคุมได้ ท่ามกลางวิกฤตซัพพลายเชนและปัญหาเงินเฟ้อ
โดยรายงานข่าวระบุว่า เรฟลอนได้ยื่นขอการคุ้มครองจากศาล และได้ระบุตัวเลขสินทรัพย์และหนี้สินไว้สูงถึง 1 หมื่นล้านดอลลาร์ โดยเรฟลอนได้รับผลกระทบอย่างหนักจากการแพร่ระบาดของโรคโควิด-19 ขณะเดียวกันยอดขายก็ลดลงต่อเนื่องมาหลายปี เพราะผู้บริโภคมีความชอบไม่เหมือนเดิม และมีแบรนด์อื่น ๆ เข้ามาแย่งส่วนแบ่งตลาด
สำหรับการยื่นขอพิทักษ์ทรัพย์ตามมาตรา 11 จะเปิดโอกาสให้บริษัทดำเนินธุรกิจต่อไปได้ แต่ก็ต้องกำหนดแผนการใช้หนี้ด้วย
ทั้งนี้ เรฟลอนเริ่มทำธุรกิจด้วยการจำหน่ายยาทาเล็บ ก่อนจะขยายธุรกิจสู่การจำหน่ายลิปสติก และเติบโตจนกลายเป็นแบรนด์ระดับโลกเมื่อปี 2498